ROZHODNUTIE KOMISIE
z 3. februára 2006,
ktorým sa menia a dopĺňajú rozhodnutia 2001/881/ES a 2002/459/ES, pokiaľ ide o zoznam hraničných inšpekčných staníc
[oznámené pod číslom K(2006) 163]
(Text s významom pre EHP)
(2006/ /ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990, týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 20 ods. 3,
so zreteľom na smernicu Rady 91/496/EHS z 15. júla 1991, stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín, a ktorou sa menia a dopĺňajú smernice 89/662/EHS, 90/425/EHS a 90/675/EHS (2), a najmä na jej článok 6 ods. 4,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (3), a najmä na jej článok 6 ods. 2,
keďže:
(1)
Je potrebné aktualizovať rozhodnutie Komisie 2001/881/ES zo 7. decembra 2001, ktorým sa vyhotovuje zoznam hraničných inšpekčných staníc, odsúhlasených na veterinárne kontroly zvierat a živočíšnych produktov z tretích krajín, a ktorým sa aktualizujú podrobné pravidlá týkajúce sa kontrol, ktoré majú vykonávať odborníci Komisie (4), aby zohľadňoval najmä vývoj v určitých členských štátoch, pokiaľ ide o uvedené stanice, a inšpekcie vykonané v súlade s uvedeným rozhodnutím.
(2)
V zozname hraničných inšpekčných staníc, uvedenom v rozhodnutí 2001/881/ES (ďalej „zoznam“), má každá hraničná inšpekčná stanica číslo jednotiek Traces. Traces je počítačový systém zavedený rozhodnutím Komisie 2004/292/ES z 30. marca 2004 o zavedení systému Traces a o zmene rozhodnutia 92/486/EHS (5). Traces nahrádza predošlý systém Animo, založený na sieti zavedenej rozhodnutím Komisie 91/398/EHS z 19. júla 1991 o počítačovej sieti spájajúcej veterinárne orgány (Animo) (6), a slúži na sledovanie pohybu zvierat a niektorých výrobkov v rámci vnútorného obchodu Spoločenstva a dovozu na jeho územie.
(3)
Po uspokojivej inšpekcii vykonanej v súlade s rozhodnutím 2001/881/ES by sa do zoznamu mala vložiť ďalšia hraničná inšpekčná stanica v Gruskovje v Slovinsku.
(4)
V nadväznosti na oznámenia Belgicka, Fínska, Holandska a Spojeného kráľovstva by sa hraničné inšpekčné stanice Ivalo vo Fínsku, Charleroi v Belgicku, Moerdijk v Holandsku a Glasson v Spojenom kráľovstve mali vypustiť zo zoznamu.
(5)
Okrem toho by sa mal zoznam aktualizovať, pokiaľ ide o počet hraničných inšpekčných staníc schválených v súlade s rozhodnutím 2001/881/ES, aby zohľadňoval posledné zmeny týkajúce sa kategórií zvierat alebo výrobkov, ktoré možno v staniciach kontrolovať, a usporiadania inšpekčných stredísk v uvedených staniciach.
(6)
V zozname jednotiek, uvedenom v rozhodnutí Komisie 2002/459/ES zo 4. júna 2002, ktorým sa vytvára zoznam jednotiek v počítačovej sieti Animo a ruší rozhodnutie 2000/287/ES (7), má každá hraničná inšpekčná stanica v Spoločenstve číslo jednotiek Traces. V záujme zabezpečenia konzistentnosti právnych predpisov Spoločenstva by sa tento zoznam mal zodpovedajúcim spôsobom aktualizovať, aby zohľadňoval všetky relevantné zmeny a zhodoval sa so zoznamom uvedeným v rozhodnutí 2001/881/ES. Rozhodnutie 2002/459/ES by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2001/881/ES sa nahrádza znením prílohy I k tomuto rozhodnutiu.
Článok 2
Príloha k rozhodnutiu 2002/459/ES sa mení a dopĺňa v súlade s prílohou II k tomuto rozhodnutiu.
Článok 3
Toto rozhodnutie je adresované členským štátom.
V Bruseli 3. februára 2006